રામભાઈ જેવા રામભાઈ કહે કે આ ભૂલ છે પછી આપણે બોલવાનું જ શેનું હોય ? પણ મારા મગજમાં શુંયે આવ્યું હશે તે મેં વકીલની માફક જવાબ દીધો, ‘ભૂલ હોય તો લાલ લીટી હોય ને ? લાલ લીટી નથી એટલે ભૂલ નથી.’ ધર્મસંકટમાં મુકાયેલા રામભાઈને શિક્ષકની આબરૂ પણ સાચવવાની અને મને સાચી જોડણી પણ શીખવવાની ! એમણે મને શિક્ષકના ટેબલ પાસે લઈ જઈને પૂછ્યું : ‘આ શબ્દનો અર્થ શું ?’ મેં તરત જવાબ આપ્યો : ‘જેનું સુંદર મોં હોય ને, એનું મુખાર્વિંદ કહેવાય.’